Arys

Arys (kaz. Арыс) on kaupunki Türkıstanin alueella Kazakstanissa. Se sijaitsee Arysjoen vasemmalla rannalla 150 kilometriä Türkıstanista kaakkoon ja 85 kilometriä Şymkentistä länteen. Arysin kaupunkialueen pinta-ala on 6 200 neliökilometriä. Kaupungissa oli arviolta 55 112 ja kaupunkialueella 77 137 asukasta vuonna 2026. Arysin kaupunkialue rajoittuu lännessä ja pohjoisessa Otyrarin, idässä Ordabasyn ja Bäidıbekin sekä etelässä Qazyğūrtin ja Şardaran piireihin. Se sijaitsee Syrdarjan laaksossa, jonka länsipuolella ovat Şardaran aro, matalat Qaraqtauvuoret ja Kyzylkumin hiekka-aavikko. Seudun ilmasto on mantereinen. Keskilämpötila on tammikuussa –3:sta –4:ään ja heinäkuussa 27–28 astetta. Vuotuinen sademäärä on 250–300 millimetriä. Piirissä sijaitsevat Arysin kanava ja Köksarain tekojärvi. Syrdarjan varrella on pieniä järviä ja rantatiheikköjä. Eläinkuntaan kuluvat sudet, ketut, jyrsijät ja matelijat. Kaupunkipiirikuntaan kuuluvat Arysin kaupunki sekä Aqdalan, Baiyrqūmin, Diırmenen, Jidelın, Montaitasin ja Qojatoğain kyläpiirikunnat. Sen asukkaista on vuoden 2026 arvion mukaan 95,7 prosenttia kazakkeja ja 1,9 prosenttia venäläisiä. Arys on syntynyt Orenburgin ja Taškentin välisen rautatien rakentamisen yhteydessä vuosina 1900–1903. Siitä tuli kaupunkimainen taajama vuonna 1932 ja kaupunki vuonna 1956. Vuosina 1989–1997 se oli Arysin piirin keskus. Asukasluvun kehitys Arys on tärkeä rautatieliikenteen keskus, josta on yhteydet maan länsi- ja itäosiin sekä Uzbekistaniin. Kaupungissa toimivat veturi- ja vaunuvarikot, ratapölkkytehdas ja tupakkatehdas. Maaseudulla on elintarviketeollisuutta. Suurempi merkitys on maataloudella, joka on erikoistunut viljan, perunan, vihanneksien ja hedelmien viljelyyn sekä karjanhoitoon. Tuotantoeläimiä ovat naudat, lampaat, vuohet, hevoset, kamelit ja siipikarja. Lähteet Aiheesta muualla Kuvia tai muita tiedostoja aiheesta Arys Wikimedia Commonsissa Kaupungin sivusto